title: "Fering dracht"
text: "\n\nHistoore \nAt fering dracht (of uk man ianfach at fering), wat ham daaling faan Feer an Oomrem k\u00e4\u00e4nt, jaft at noch goor ei so loong. Iarst tu a began faan't 19. juarhunert kaam at uun a muud an hed wel det dracht faan a Halgen \u00fc\u00fcs f\u00f6\u00f6rbilj. N\u00fctudais drait ham f\u00f6\u00f6raal det fering, wat ham iar tu huuchhaiden uunhed. Det uuntjin as oober goor ei so lacht an ham br\u00fckt diar halep f\u00f6r.\n\nBeskriiwing \nDet suart, fjauerhuket braanjn\u00f6\u00f6sduk wurt so konstfol trinj am't hood b\u00fcnjen, det auer a braanj de raam, huar en ruusenm\u00f6nster \u00fc\u00fcbseid as, tu sen komt. Bi a sidjen faan't braanjn\u00f6\u00f6sduk hinge franjin deel. Bi befreid w\u00fcfen wurd beeft \u00fc\u00fcb't hiar noch en letj ruad duk m\u00e4 suart parler \u00fc\u00fcb feeststeecht.\nDe jonk pei lingt miast deel tu a fet an hee onern en laachtbl\u00e4 snuur. Trinjam a skolern wurt det triihuket halsn\u00f6\u00f6sduk uun fualen laanjen an m\u00e4 en 100 needler \u00fc\u00fcb a pei plakt. Det siisen halsn\u00f6\u00f6sduk jaft at uun muar kl\u00f6\u00f6ren. At k\u00f6n tu'n bispal ruad, green of bl\u00e4 wees an hee trinjenam en kant m\u00e4 suart franjin. Bi d\u00f6n suart sliawen san witj spitsen biseid. Tu huuchhaiden namt ham f\u00f6lsis en witjen skortluk f\u00f6\u00f6r, wat miast trinjenam lingt. At jaft oober skortluker uun suart an brons.\n\nAt salwer \nAt w\u00e4\u00e4rtfolst bi't fering as at salwer. Diartu hiart a panser, en briad salwern keed, wat m\u00e4 tau haagen bi a pei feestmaaget wurt. At hee en medaljon uun a maden, wat en kr\u00fcs, en hart an en aanker wiset, d\u00f6n teeken f\u00f6r gluuw, leefde an h\u00f6\u00f6b. Bi det briad keed san uk noch smeel keeden \u00fctj gul an salwer feestmaaget. Det hiale wurt faan tjiin bit twaalew salwern knooper iinraamet. Tu't salwer hiar uk noch knooper f\u00f6r a sliawen an knoopneedler f\u00f6r a braanjn\u00f6\u00f6sduk.\n\nLuke uk diar \n S\u00f6lring Drachten\n\nFerwis efter b\u00fctjen \n Hooger Tracht (\u00fc\u00fcb tsjiisk)\n\nFeer\nFriisk br\u00fckdom\nKluader"